b'\n_START_ARTICLE_\nJouko Kajanoja\n_START_SECTION_\nPolitiikkaan ja ministeriksi\n_START_PARAGRAPH_\nJouko Kajanojan is\xc3\xa4 oli maataloustieteilij\xc3\xa4 ja professori Paavo Kajanoja. Jouko Kajanoja kirjoitti ylioppilaaksi Tehtaanpuiston yhteiskoulusta Helsingist\xc3\xa4 vuonna 1961 ja suoritti sen j\xc3\xa4lkeen Reserviupseerikoulun Haminassa. Sotilasarvoltaan h\xc3\xa4n on reservin v\xc3\xa4nrikki. Koti oli porvarillinen, mutta yliopistovuosina Helsingiss\xc3\xa4 Jouko Kajanojasta tuli vakaumuksellinen marxilainen. Helsingin kaupungin suunnitteluvirastossa vuodesta 1966 ty\xc3\xb6skennellyt Kajanoja liittyi vuonna 1968 Suomen kansan demokraattiseen liittoon (SKDL) ja kolme vuotta my\xc3\xb6hemmin Suomen kommunistiseen puolueeseen (SKP). Kunnallisvaaleissa 1972 Kajanoja sai 250 \xc3\xa4\xc3\xa4nt\xc3\xa4 SKDL:n listalla. SKP:n 17. edustajakokouksessa 1975 h\xc3\xa4n nousi puolueen keskuskomiteaan saarislaisen enemmist\xc3\xb6n edustajana._NEWLINE_Suunnitteluviraston j\xc3\xa4lkeen Kajanojan ty\xc3\xb6skenteli 1970-luvulla sis\xc3\xa4ministeri\xc3\xb6ss\xc3\xa4 ja valtioneuvoston kansliassa v\xc3\xa4est\xc3\xb6- ja ty\xc3\xb6voimapolitiikan parissa. Vuonna 1976 h\xc3\xa4n siirtyi SKDL:n kiinti\xc3\xb6paikalle Kehitysaluerahaston varatoimitusjohtajaksi Taisto Heikkil\xc3\xa4n tilalle. Kajanoja teki 1970-luvun loppupuolella l\xc3\xa4heist\xc3\xa4 yhteisty\xc3\xb6t\xc3\xa4 SKP:n p\xc3\xa4\xc3\xa4sihteerin\xc3\xa4 ja ty\xc3\xb6voimaministerin\xc3\xa4 toimineen Arvo Aallon kanssa. Kajanoja piti kuitenkin yhteyksi\xc3\xa4 my\xc3\xb6s SKP:n v\xc3\xa4hemmist\xc3\xb6\xc3\xb6n, jonka edustajien kanssa h\xc3\xa4n oli yhdess\xc3\xa4 mukana Vamokap-tutkimushankkeessa. Kajanoja oli yksi puolueensa keskeisimmist\xc3\xa4 talousasiantuntijoista. Kun Aalto j\xc3\xa4tti teht\xc3\xa4v\xc3\xa4ns\xc3\xa4 ty\xc3\xb6ministeri\xc3\xb6ss\xc3\xa4, nostettiin Kajanoja h\xc3\xa4nen tilalleen ty\xc3\xb6voimaministeriksi Mauno Koiviston II hallitukseen. Kajanoja oli presidentin valitsijamiehen\xc3\xa4 vuoden 1982 vaalissa.\n_START_SECTION_\nSKP:n johdossa\n_START_PARAGRAPH_\nKajanoja tuli tunnetuksi lyhyest\xc3\xa4 ja myrskyis\xc3\xa4st\xc3\xa4 kaudestaan SKP:n puheenjohtajana vuosina 1982\xe2\x80\x931984. Kajanoja valittiin teht\xc3\xa4v\xc3\xa4\xc3\xa4n ns. kolmaslinjalaisten tukemana kompromissiehdokkaana SKP:n ylim\xc3\xa4\xc3\xa4r\xc3\xa4isess\xc3\xa4 edustajakokouksessa 1982, kun vuodesta 1966 puheenjohtajana ollut Aarne Saarinen j\xc3\xa4tti paikkansa. Puheenjohtajana Kajanoja pyrki yhdist\xc3\xa4m\xc3\xa4\xc3\xa4n puolueensa hajaantuneet rivit, mutta varsin laihoin tuloksin. Sorsan III hallitus oli v\xc3\xa4h\xc3\xa4ll\xc3\xa4 kaatua marraskuussa 1982, kun Kajanoja sanoutui irti devalvaatiop\xc3\xa4\xc3\xa4t\xc3\xb6ksest\xc3\xa4. SKDL l\xc3\xa4hti lopulta hallituksesta vuoden lopussa Kajanojan ajamana puolueen eduskuntaryhm\xc3\xa4n \xc3\xa4\xc3\xa4nestetty\xc3\xa4 muiden hallituspuolueiden esitt\xc3\xa4m\xc3\xa4\xc3\xa4 puolustusm\xc3\xa4\xc3\xa4r\xc3\xa4rahojen lis\xc3\xa4\xc3\xa4mist\xc3\xa4 vastaan. Puheenjohtajan v\xc3\xa4lit p\xc3\xa4\xc3\xa4sihteeri Aaltoon alkoivat n\xc3\xa4iden toimenpiteiden seurauksena heiket\xc3\xa4._NEWLINE_Vuoden 1983 eduskuntavaaleissa SKDL k\xc3\xa4rsi tappion eik\xc3\xa4 (hieman alle 4\xc2\xa0000 \xc3\xa4\xc3\xa4nt\xc3\xa4 saanut) Kajanoja itsek\xc3\xa4\xc3\xa4n onnistunut p\xc3\xa4\xc3\xa4sem\xc3\xa4\xc3\xa4n l\xc3\xa4pi. SKP:n enemmist\xc3\xb6 koki Kajanojan my\xc3\xb6t\xc3\xa4ilev\xc3\xa4n liiaksi oppositiota. Puolueen 20. edustajakokouksessa puheenjohtajaksi valittiin 11 \xc3\xa4\xc3\xa4nen erolla Arvo Aalto. Kajanoja totesi loppulausunnossaan: "Alistavat ja pakottavat valtarakenteet jyr\xc3\xa4siv\xc3\xa4t alleen orastavan yhteisty\xc3\xb6n." Kajanojalle tarjottiin t\xc3\xb6it\xc3\xa4 kustannusyhti\xc3\xb6 Yhteisty\xc3\xb6n toimitusjohtajana, mutta h\xc3\xa4n kielt\xc3\xa4ytyi.\n_START_SECTION_\nUusi puolue\n_START_PARAGRAPH_\nAaltolaisten kirveslinjaa vastustanut Kajanoja l\xc3\xa4hti opposition mukana SKP:st\xc3\xa4, kun h\xc3\xa4nen puolueosastonsa kes\xc3\xa4kuussa 1985 erotettiin puolueesta satojen muiden tavoin. Kajanoja valittiin Suomen kommunistisen puolueen (yhten\xc3\xa4isyys) (SKPy) p\xc3\xa4\xc3\xa4sihteeriksi 1986. Presidentinvaaleissa 1988 SKPy:n yhteisty\xc3\xb6puolue Demokraattinen Vaihtoehto (Deva) asetti Kajanojan ehdokkaakseen ja h\xc3\xa4n sai 44\xc2\xa0428 \xc3\xa4\xc3\xa4nt\xc3\xa4 (1,4\xc2\xa0%) suorassa kansanvaalissa. Devan valitsijamiesehdokkaat saivat 56\xc2\xa0528 \xc3\xa4\xc3\xa4nt\xc3\xa4, mutta puolue j\xc3\xa4i ilman valitsijamiehi\xc3\xa4._NEWLINE_Kajanoja toimi SKPy:n puheenjohtajana 1988\xe2\x80\x931989. H\xc3\xa4n erosi teht\xc3\xa4v\xc3\xa4st\xc3\xa4 lokakuussa 1989 riitaannuttuaan puoluetovereidensa kanssa SKP:n toiminnan jatkamisesta. Kajanojan kannatti v\xc3\xa4hemmist\xc3\xb6\xc3\xb6n j\xc3\xa4\xc3\xa4nytt\xc3\xa4 kantaa, jonka mukaan kommunistisen puolueen toiminta voitiin lakkauttaa Vasemmistoliiton perustamisen my\xc3\xb6t\xc3\xa4. Kajanojan ja SKPy:n enemmist\xc3\xb6n v\xc3\xa4lit katkesivat t\xc3\xa4ysin. Tilalle valittiin Esko-Juhani Tennil\xc3\xa4.\n_START_SECTION_\nPois politiikasta\n_START_PARAGRAPH_\nKajanoja j\xc3\xa4tti puoluepolitiikan 1990-luvulle tultaessa. H\xc3\xa4n on kuitenkin osallistunut aktiivisesti yhteiskuntapoliittiseen keskusteluun. Vuonna 1996 Kajanoja v\xc3\xa4itteli tohtoriksi sosiaalipolitiikasta._NEWLINE_Syksyn 2008 kunnallisvaaleissa helsinkil\xc3\xa4inen Kajanoja oli Vasemmistoliiton ehdokkaana, mutta h\xc3\xa4n j\xc3\xa4i valtuuston ulkopuolelle 307 \xc3\xa4\xc3\xa4nell\xc3\xa4\xc3\xa4n. Kajanoja valittiin kuitenkin puolueen edustajaksi sosiaalilautakuntaan._NEWLINE_Kajanoja kuuluu Hyvinvointivaltion vaalijat -yhdistyksen hallitukseen._NEWLINE_Kajanoja oli vuodet 1985\xe2\x80\x931996 naimisissa kansanedustaja Pirkko Turpeisen kanssa. H\xc3\xa4nen nykyinen puolisonsa on kauppatieteiden maisteri Anna-Maija Kajanoja. Suomen Pankin johtokunnan neuvonantaja Lauri Kajanoja on Jouko Kajanojan poika.'